Folketing
2013-05-31

Tak for det. Jeg er meget glad for, at der er blevet taget til initiativ til den her debat i dag. Jeg synes, den er vigtig, og at den er spændende, og den er også udtryk for, at vi måske er ved at få brudt nogle tabuer, der har været om, hvad et frit marked kan gøre, i forhold til hvad en udviklingspolitik i virkeligheden er for noget. Det er også spændende, fordi den debat rammer lige ind midt i et grænsefelt imellem handelspolitik, udenrigspolitik og udviklingspolitik. Og da havde vi jo allerede sidste år en stor diskussion, i forbindelse med at vi vedtog den rettighedsbaserede udviklingspolitik: Hvad er vigtigst – handel eller rettigheder? Og det er en lang, kompliceret og svær debat, som givetvis vil komme til at foregå i rigtig mange år endnu. Der er for os at se i Liberal Alliance igen meget, meget lang vej, til vi får en global frihandel. Spørgsmålet er, om vi overhovedet nogen sinde når dertil, men det betyder jo ikke, at man selv skal tage små skridt i den retning.